b'\n_START_ARTICLE_\nPriit Raudkivi (n\xc3\xa4itleja)\n_START_PARAGRAPH_\nPriit Raudkivi (varem Friedrich Raudkivi; 29. mai 1920 Paatsalu \xe2\x80\x93 3. mai 1970 Tallinn) oli eesti n\xc3\xa4itleja._NEWLINE_Tema vanemad olid postiametnikud. Ta on \xc3\xb5ppinud Tallinna kommertskoolis ja l\xc3\xb5petas aastal 1950 Eesti Riikliku Teatriinstituudi. Teises maailmas\xc3\xb5jas osales ta Eesti Laskurkorpuse koosseisus._NEWLINE_Ta oli aastal 1946 Rahva H\xc3\xa4\xc3\xa4le ajakirjanik. Aastatel 1946\xe2\x80\x931949 t\xc3\xb6\xc3\xb6tas ta n\xc3\xa4itlejana teatris Estonia, 1949\xe2\x80\x931959 Draamateatris (olles seal ka \xc3\xb5ppestuudio juhataja). Aastatel 1959\xe2\x80\x931963 oli ta re\xc5\xbeiss\xc3\xb6\xc3\xb6ri assistent Tallinnfilmis ja aastast 1963 harrastusn\xc3\xa4iteringide juht._NEWLINE_Ta on kirjutanud dramatiseeringuid (Eduard Vilde "Kippari unerohi").\n_START_SECTION_\nIsiklikku\n_START_PARAGRAPH_\nTema abikaasa oli raadioajakirjanik Hilda Raudkivi, poeg on ajaloolane Priit Raudkivi.'